**Cântec de octombrie**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Octombrie-a venit c-un cântec nou

În simfonia stropilor de ploaie

Ce strălucesc pe ale toamnei straie

Surprinse în al anului tablou.

Se-aude slab demersul său timid,

Căci stă în umbra vechilor cântări

Ce, încă, lasă urme pe cărări

Și-n ziduri groase, inima-și închid.

Am să mi-l iau în suflet, să-i arăt

Un drum nestrăbătut, de-un alb frumos,

Ca o lumină-n brațe de omăt.

Cu noul cânt, cu-așa un glas duios,

Octombrie , în mod miraculos,

Va deveni al anului desfăt.